**Obrazloženje**

**Prijedloga Odluke o lokalnim porezima**

Predlagatelj: Općinska načelnica Marijana Junušić, univ. spec. oec.

 - temeljem članka 44. Statuta Općine Ernestinovo (Službeni glasnik Općine Ernestinovo, broj 2/21 i 3/21)

Pravna osnova: članak 42. stavak 1. Zakona o lokalnim porezima

(Narodne novine« broj 115/16, 101/17, 114/22 i 114/23)

Prijedlog izradila: Pročelnica Jedinstvenog upravnog odjela, Ivana Švast Mikolčević mag. iur.

**Obrazloženje prijedloga općeg akta**

Hrvatski sabor je 13. prosinca 2024. donio Zakon o izmjenama i dopuni Zakona o lokalnim porezima (»Narodne novine« broj 115/16, 101/17, 114/22 i 114/23), koji je objavljen u Narodnim novinama broj 152/2024 od 24. prosinca 2024. godine, a stupio je na snagu 1. siječnja 2025.

Izmjenama i dopunom Zakona o lokalnim porezima uveden je porez na nekretnine, kojeg su dužne uvesti jedinice lokalne samouprave, dok je ukinut porez na kuće za odmor (članak 20. Zakona o lokalnim porezima).

Izmijenjenim člankom 26. Zakona o lokalnim porezima propisano je da se porez na nekretnine plaća godišnje od 0,60 do 8,00 eura/m² korisne površine nekretnine, određene propisom kojim se uređuju uvjeti i mjerila za izračun zaštićene najamnine. Visinu poreza na nekretnine u naznačenim granicama propisuje svojom odlukom predstavničko tijelo jedinice lokalne samouprave. Jedinica lokalne samouprave može propisati visinu poreza na nekretnine ovisno o mjestu, ulici, naselju ili zoni gdje se nekretnina nalazi.

Sukladno članku 42. stavak 1. Zakona o lokalnim porezima, predstavničko tijelo jedinice lokalne samouprave svojom odlukom utvrđuje za potrebe plaćanja poreza na nekretnine, visinu poreza na nekretnine ovisno o kriterijima iz članka 26. stavaka 5. i 6. Zakona o lokalnim porezima, uvjete za oslobođenje od plaćanja poreza na nekretnine za socijalno ugrožene osobe iz članka 27. stavka 2. Zakona o lokalnim porezima i nadležno porezno tijelo za utvrđivanje i naplatu poreza.

Ovim nacrtom Odluke o lokalnim porezima Općine Ernestinovo uvodi se porez na nekretnine i to u visini od 0,60 EUR po četvornom metru korisne površine nekretnine, što predstavlja donju granicu propisanog raspona za isti porez, što bi predstavljalo najmanje opterećenje za porezne obveznike na području Općine Ernestinovo.

Također, ovim nacrtom ukida se porez na zakup javne površine na području Općine Ernestinovo radi daljnjeg smanjenja opterećenja poreznih obveznika.

Ova Odluka stavlja se na javno savjetovanje u trajanju od 30 (trideset) dana, nakon čega će se razmotriti primjedbe i prijedlozi na Odluku te će se sačiniti konačan prijedlog Odluke za usvajanje na Općinskom vijeću.

Na temelju članka 42. Zakona o lokalnim porezima (Narodne novine, broj 115/16, 101/17, 114/22 i 114/23) te članka 30. Statuta Općine Ernestinovo (Službeni glasnik Općine Ernestinovo broj 2/21, 3/21), Općinsko vijeće Općine Ernestinovo na \_\_\_. sjednici održanoj \_\_\_.veljače 2025. godine donosi

**ODLUKU**

**o lokalnim porezima Općine Ernestinovo**

1. OPĆA ODREDBA

Članak 1.

Ovom Odlukom se utvrđuju vrste lokalnih poreza koji su prihod Općine Ernestinovo, propisuju stope za plaćanje lokalnih poreza te se utvrđuje nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

1. VRSTE POREZA I POREZNE STOPE

Članak 2.

Općini Ernestinovo pripadaju sljedeći porezi:

1. Porez na nekretnine
2. Porez na potrošnju
3. **Porez na nekretnine**

Članak 3.

Porez na nekretnine na području Općine Ernestinovo plaća se godišnje u visini od 0,60 EUR po četvornom metru korisne površine nekretnine, određene propisom kojim se uređuju uvjeti i mjerila za izračun zaštićene najamnine.

1. **Porez na potrošnju**

Članak 4.

Porez na potrošnju plaća se po stopi od 3%.

1. PRIJENOS OVLASTI NA NADLEŽNA POREZNA TIJELA

Članak 5.

Poslovi utvrđivanja, evidentiranja, nadzora, naplate i ovrhe radi naplate poreza na potrošnju i poreza na nekretnine povjeravaju se Ministarstvu financija – Poreznoj upravi.

1. DAVANJE OVLASTI FINA-i

Članak 6.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

1. PRIJELAZNE I ZAVRŠNE ODREDBE

Članak 7.

Postupci utvrđivanja poreza započeti po odredbama Odluke o porezima Općine Ernestinovo (Službeni glasnik, broj 11/19, 15/23), koji nisu dovršeni do stupanja na snagu ove Odluke, dovršiti će se prema odredbama Odluke o porezima Općine Ernestinovo (Službeni glasnik, broj 11/19, 15/23).

Članak 8.

Stupanjem na snagu ove Odluke, prestaje važiti Odluka o porezima Općine Ernestinovo (Službeni glasnik broj 11/19 i 15/23).

Članak 9.

Ova Odluka stupa na snagu osmi dan od dana objave u „Službenom glasniku Općine Ernestinovo“ i dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave.

KLASA: 410-07/25-02/1

URBROJ: 2158-19-01-25-1

Ernestinovo, \_\_. veljače 2025.

Predsjednik

Općinskog vijeća

Krunoslav Dragičević